Med kraftige vinde og store bølger er vestkysten kendt som et mekka for surfere. Tidligt torsdag aften så det imidlertid ud til, at det var gået galt for en af dem. Redningsstationen i Vorupør sendte to redningsbåde og en helikopter i luften for at redde en paddlesurfer i havsnød, men det skulle vise sig at være unødvendigt, for surferen havde ikke brug for hjælp. Der var nemlig tale om en yderst rutineret surfer, der blot var på fyraftenstur fra Klitmøller til Vorupør. Surferen, som hedder Karsten Krongaard, er ikke overrasket over hændelsen. - Det ligger i baghovedet på én, at nogen på land kan tro, at man er drevet til havs og er i nød. De ved jo ikke, hvad man som surfer har til hensigt, siger Karsten Krongaard til TV Midtvest. Surferen har en løsning Surferen har selv tidligere overvejet, hvordan man kan lade redningstjenesten vide, at alt er under kontrol, når man er ude på havet. - Jeg har flere gange efterspurgt, om man kunne give en melding til redningstjenesterne, og jeg har også prøvet, men det virkede ikke, siger han til TV Midtvest. Men det er der fundet en løsning på nu, hvor Karsten Krongaard har indgået en aftale med stationsleder, Benny Bak. Aftalen går ud på, at surferen, inden han tager afsted, giver redningstjenesten besked, så de er klar over, hvor han er på vej hen. På den måde undgår de forhåbentlig unødvendige redningsaktioner i fremtiden. Flere farlige situationer på SUP-boards Selvom Karsten Krongaard, med mere end 40-års erfaring på diverse boards, havde styr på situationen torsdag aften, så er det desværre ikke sådan for alle. Trygfondens Kystlivredning oplever flere og flere tilfælde, hvor badegæster bevæger sig ud i farlige situationer på SUP-boards. Det er særligt de oppustelige boards, der kan give problemer, fordi de hurtigt kan blive taget af vinden. Det er ikke mere end et par uger siden, at en hel folkeskoleklasse var i havsnød ved Øster Hurup. Eleverne blev fanget på vandet på grund af fralandsvind. Søværnet sendte to redningshelikoptere i luften og flere ambulancer blev sendt til stedet, hvor otte elever måtte reddes op af vandet og efterfølgende sejles i land med redningsbåde. Her kan du læse om, hvordan du kan forberede dig, inden du skal på vandet, så du kan undgå farlige situationer.

Opsummering:
En større redningsaktion udspillede sig torsdag aften, da en paddlesurfer tilsyneladende var i havsnød. Det skulle vise sig at være unødvendigt.